นายกรัฐมนตรี เรียกที่ปรึกษาด้านเศรษฐกิจหารือเป็นการด่วน หลังยกระดับควบคุมการแพร่ระบาดโควิด-19
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เรียกประชุมคณะที่ปรึกษาด้านเศรษฐกิจเป็นการด่วนในวันนี้ (28 มิ.ย.64 ) เพื่อหามาตรการเยียวยาทางเศรษฐกิจ ภายหลังมีคำสั่งยกระดับมาตรการเป็นการชั่วคราว เพื่อควบคุมการแพร่ระบาดของโรคโควิด-19 ในพื้นที่กรุงเทพฯ ปริมณฑล และจังหวัดชายแดนใต้ รวมทั้งหมด 10 จังหวัดทั้งนี้คาดว่าอาจจะมีการเสนอให้รัฐบาลเลื่อนโครงการคนละครึ่ง เฟส 3 ที่จะเริ่มวันที่ 1 กรกฎาคมนี้ ออกไปก่อนอย่างน้อย 1 เดือน เนื่องจากในปัจจุบันมีคำสั่งล่าสุดที่กำหนดไม่ให้นั่งรับประทานอาหารภายในร้าน เป็นเวลาอย่างน้อย 30 วัน ดังนั้นมาตรการคนละครึ่ง อาจจะไม่เหมาะสมกับสถานการณ์ในช่วงนี้ โดยอาจมีการเสนอให้รัฐบาลพิจารณาเพิ่มวงเงินในมาตรการเราชนะ และ ม33 เรารักกัน ที่กำลังจะสิ้นสุดในวันที่ 30 มิถุนายน 2564 เพื่อเป็นการบรรเทาความเดือดร้อนให้กับแรงงานและประชาชนทดแทนไปก่อนเป็นเวลา 1 เดือน